Nykøbing F. 24. marts 2022

## Lolland-Falsters Lærerforening

## Ordinær generalforsamling

## 17. marts 2022

## 

**Resolution om inklusion**

Alle elever fortjener god undervisning!

Alle elever har et retskrav på at få et undervisningstilbud, der tilgodeser den enkelte elevs behov og forudsætninger.

Ingen elever er ens, og netop derfor har de også brug for noget forskelligt.

Visitationen skal derfor tage udgangspunkt i hver enkelt elevs faglige, sociale og personlige udvikling og trivsel.

For at inklusionen skal lykkes kræver det en holdbar og nuanceret strategiplan, en tilstrækkelig ressourcetildeling og et skoletilbud, som sikrer en vellykket inklusion både for elever i almen- mellemform og specialområdet.

En forudsætning for en vellykket og kvalitativ inklusion er ydermere uddannede lærere med specialpædagogiske kvalifikationer eller specialisering, en styrkelse af PPR, samt tiden til og mulighed for et bredt samarbejde og forberedelse af undervisningen.

Hermed sikrer vi at lærerne kan lykkes med opgaven til gavn for trivslen og det psykiske arbejdsmiljø for både elever og lærere.

Hvis der er et ønske og krav om at skabe inkluderende undervisning, kræver det helt enkelt, at der bliver investeret i vores skoler. For god inklusion kræver, at vi får skabt de bedste betingelser for vores lærere, så lærerne kan have fokus på de enkelte børn og undervisningsfællesskaberne i klassen.

Kun gennem samarbejde og investeringer skaber vi de bedste rammer for udviklingen af fremskridtets skole med et inkluderende miljø til glæde og gavn for elever, forældre og lærere.

*Vedtaget enstemmigt på Lolland-Falsters Lærerforenings generalforsamling 17. marts 2022*